# **КОМИ РЕСПУБЛИКАСА ОЛАНПОДУВ ЁРДЛÖН**

## КЫВКÖРТÖД

«Инта» кар кытшса муниципальнöй мутасысь му участокъяс кöртымалан донлысь ыджда урчитан пöрадок йылысь, кöртымалан дон мынтан пöрадок, условиеяс да кадколастъяс йылысь положениелöн, кутшöмöс вынсьöдöма «Инта» кар кытшлöн муниципальнöй юкöнса эмбурö пырысь му участокъяс кöртымалан дон йылысь да «Инта» кар кытшса муниципальнöй юкöн мутасысь му участокъяс, кодъясöс абу сикасалöма государственнöй эмбур серти, кöртымалан дон йылысь» «Инта» кар кытшлöн муниципальнöй юкöнса Сöветлöн 2008 во ода-кора тöлысь 29 лунся I-14/9 №-а шуöмöн, оланподувлы лöсялöмсö прöверитöм йылысь В.В.Тереховлысь норасьöмсö видлалöм вылö босьтны öткажитöм йылысь

 Сыктывкар 2012 вося урасьöм тöлысь 10 лун

Коми Республикаса Оланподув Ёрд, кöні нуöдысьнас вöлі В.В. Кретов, ёрдысьяснас М.Г. Агранович, Д.Н. Басманов, А.В. Проскуров, П.Ф. Пунегов,

ёрдлöн заседание вылын ёрдысь А.В. Проскуровлысь, коді, «Коми Республикаса оланподув ёрд йылысь» Коми Республикаса Оланпаслöн 37 статья вылö подуласьöмöн, водзвыв видлаліс В.В. Тереховлысь норасьöмсö, помкыв кывзöм бöрын

пасйис:

1. Коми Республикаса Оланподув Ёрдö шыöдчис В.В. Терехов «Инта» кар кытшса муниципальнöй юкöн мутасысь му участокъяс кöртымалан донлысь ыджда урчитан пöрадок йылысь, кöртымалан дон мынтан пöрадок, условиеяс да кадколастъяс йылысь положениелöн, кутшöмöс вынсьöдöма «Инта» кар кытшлöн муниципальнöй юкöнса эмбурö пырысь му участокъяс кöртымалан дон йылысь да «Инта» кар кытшса муниципальнöй юкöн мутасысь му участокъяс, кодъясöс абу сикасалöма государственнöй эмбур серти, кöртымалан дон йылысь» «Инта» кар кытшлöн муниципальнöй юкöнса Сöветлöн 2008 во ода-кора тöлысь 29 лунся I-14/9 №-а шуöмöн, 1 №-а содтöдын 1 подпункт, 2 №-а содтöдын 5.4 подпункт, 3 №-а содтöдын 5 подпункт оланподувлы лöсявтöмöн лыддьöм йылысь норасьöмöн.

Норасьöмын шыöдчысь корö лыддьыны нормативнöй инöда актлысь вылынджык индöм положениеяссö Коми Республикаса Оланподувлы, сылöн 11, 17 да 35 статьяяслы лöсявтöмöн.

Сы серти, вензяна Положениеöн урчитöм да кöртымалан дон арталiгöн вöдитчана кöртымö босьтöм му участокысь прöчентсö, кутшöмöс урчитöма муяс быд пöлöс категорияяслы (ПК), 10 ыдждаын; му участокöн аслыспöлöс ногöн вöдитчöмсö тöд вылö босьтысь коэффициентсö (К1), 6 ыдждаын; кöртымалысь категория серти кöртымалан донлысь ыдждасö тöд вылö босьтысь коэффициентсö (К2), 0,1 ыдждаын, экономическöя абу подулалöма, найö торкöны сылысь, кыдз «Возрождение» ичöт кывкутана котырын участвуйтысьлысь, оланподувса инöдъяссö ас вылö уджалöм да оланпасöн абу дзескöдöм экономикаа уджалöм могысь аслас сямöн да эмбурöн ас вöляысь вöдитчöм вылö.

2. Муниципальнöй юкöн мутасысь му участокъяс кöртымалан донлысь ыдждасö урчитан пöрадок, кöртымалан дон мынтан пöрадок, условиеяс да кадколастъяс урчитысь нормативнöй инöда актъяслöн оланподувлы лöсялöм йылысь юалöмыс водзынджык нин вöлі Коми Республикаса Оланподув Ёрдлöн видлаланторйöн (Коми Республикаса Оланподув Ёрдлöн 2011 во косму тöлысь 20 лунся, 2011 во тöвшöр тöлысь 21 лунся шуöмъяс, Коми Республикаса Оланподув Ёрдлöн 2011 во косму тöлысь 21 лунся кывкöртöд).

Кыдз индыліс Коми Республикаса Оланподув Ёрд аслас помшуöмъясас муниципальнöй юкöнса эмбурö пырысь му участокъясысь кöртымалан донлысь ыдждасö урчитан пöрадок, кöртымалан дон мынтан пöрадок, условиеяс да кадколастъяс меставывса асвеськöдлöм органъясöн урчитöмыс сöгласуйтсьö федеральнöй да республиканскöй оланпастэчас нормаяс серти да оз мун паныд Коми Республикаса Оланподувлы.

 Меставывса асвеськöдлöм органъяслöн нормативнöй инöда актъясöн урчитöм муяс быд пöлöс категорияяслы прöчент (ПК), му участокöн аслыспöлöс ногöн вöдитчöмсö тöд вылö босьтысь коэффициент (К1), кöртымалысь категория серти кöртымалан донлысь ыдждасö тöд вылö босьтысь коэффициент (К2) стöч петкöдласъяслöн правомерносьт да подулалöм серти колö аддзыны да туявны збыльвывса обстоятельствояссö, мый Коми Республикаса Оланподув Ёрдлöн компетенцияö оз пыр, кыдз тайöс тöдчöдöма Коми Республикаса Оланподувлöн 96 статьяын да «Коми Республикаса Оланподув Ёрд йылысь» Коми Республикаса Оланпаслöн 3 статьяын.

«Коми Республикаса Оланподув Ёрд йылысь» Коми Республикаса Оланпаслöн 39 статьяса медводдза юкöнын 3 пункт серти Коми Республикаса Оланподув Ёрд примитö шыöдчöмсö примитны öткажитöм йылысь помшуöм, шыöдчöмлöн видлалантор серти кö водзті вöлі примитöма шуöм, мый кольö вынаöн, да Ёрд оз аддзы подув выльысь видлавны сійöс.

3. Шыöдчысь вештіс государственнöй пошлина. Сы вöсна, мый тайö норасьöмсö Коми Республикаса Оланподув Ёрд оз видлав, государственнöй пошлинасö колö бöр бергöдны.

Водзынджык висьталöм серти, «Коми Республикаса Оланподув Ёрд йылысь» Коми Республикаса Оланпаслöн 39 статьяса медводдза юкöнысь 3 пункт серти, 73 статьяса медводдза, мöд юкöнъяс серти Коми Республикаса Оланподув Ёрд

шуис:

1. Öткажитны видлавны гражданин В.В. Тереховлысь норасьöмсö, сы вöсна мый шыöдчöмлöн видлалантор сертиыс Коми Республикаса Оланподув Ёрдöн водзынджык нин йöзöдöма шуöм, коді öнöдз вына.

2. Коми Республикаса Оланподув Ёрдлöн кывкöртöдыс тайö норасьöм кузя лоö медбöръяöн да оз обжалуйтсьы.

3. Бöр бергöдны В.В. Тереховлы 200 шайт мында государственнöй пошлина.

4. Тайö Кывкöртöдсö колö йöзöдны «Коми Республикаса государственнöй власьт органъяслöн индöд-тшöктöмъяс» журналын да «Республика» газетын.

Коми Республикаса Оланподув Ёрд